Covinar
Covinar, Covian (arm. Ծովինար) – deivė ar dvasia armėnų mitologijoje, perkūnijos, žaibų personifikacija. Taip pat laikyta jūros, vandens, lietaus dievybe, įsivaizduota, jog perkūnijos metu ji tarp debesų šuoliuojanti ant ugninio žirgo. Žmonėms deivė siunčianti gaivinantį lietų arba kenksmingą krušą. Sausros metu vykdavo šiai deivei skirtos procesijos, būdavo atliekamos apeiginės giesmės, taip siekiant pritraukti lietų, palaistysiantį laukus. Epe „Sasna Crer“ („Sasuno narsuoliai“, „Dovydas Sasunietis“) Covinar – karaliaus Gagiko duktė, Bagdado kalifo žmona, dvynių Sanasaro ir Bahdasaro, pirmųjų sasuniečių didvyrių, motina. Dvyniai buvę pradėti, Covinar išgėrus dvejas rieškučias jūros vandens. Deivės vardas reiškia „jūrų dukra“. 1973 m. kompozitorius Grigoras Achinianas parašė operą „Covinar“.